Nordjyllands Beredskab i Vesthimmerland blev fredag morgen kort efter klokken syv kaldt ud til en brand på fjernvarmeværket i Aars. Fjernvarmeværket fyrer med affald og det var formentlig en lastbil, der fredag morgen afleverede en containerfuld ulmende skrald, der startede branden. - Affaldet har ulmet i containeren og da han så læsser ned i siloen herinde får ilden masser af ilt og blusser op, fortæller indsatsleder Palle Olesen. Branden udviklede ifølge indsatslederen en hel del røg, men med vand og dæmpende skum fik beredskabet luftet ud i rummet, så der kunne arbejdes videre med at slukke ilden. - Værktøjet er lige ved hånden herinde, så vi bruger fjernvarmeværkets kran til at løfte op og rode rundt i skraldet, så vi kan sikre os, at vi får slukket al ilden, fortæller Palle Olesen. Klokken 08.00 var det arbejde stadig igang, og ifølge indsatslederen ville det fortsætte op ad formiddagen.
En lastbil med ulmende affald startede fredag morgen en brand på fjernvarmeværket i Aars.